作者:薛能
標題:柳枝詞五首
內容:朝陽晴照綠楊煙，一別通波十七年。應有舊枝無處覓，萬株風裡卓旌旃。晴垂芳態吐牙新，雨擺輕條濕面春。別有出牆高數尺，不知搖動是何人。暖梳簪朵事登樓，因掛垂楊立地愁。牽斷綠絲攀不得，半空懸著玉搔頭。西園高樹後庭根，處處尋芳有摺痕。終憶舊遊桃葉舍，一株斜映竹籬門。劉白蘇臺總近時，當初章句是誰推。纖腰舞盡春楊柳，未有儂家一首詩。